**Projekts**

2012.gada .decembrī Noteikumi Nr.

Rīgā (prot. Nr. .§)

**Dabas aizsardzības noteikumi meža apsaimniekošanā**

 Izdoti saskaņā ar

Meža likuma

37.pantu

1. Noteikumi nosaka:

1.1. vispārējās dabas aizsardzības prasības meža apsaimniekošanā;

1.2. aprobežojumus aizsargjoslās ap purviem;

1.3. bioloģiski nozīmīgo meža struktūras elementu noteikšanas un saglabāšanas nosacījumus;

1.4. saimnieciskās darbības ierobežojumus dzīvnieku vairošanās sezonas laikā.

2. Apsaimniekojot mežu, saglabā šādus bioloģiski nozīmīgus meža struktūras elementus:

2.1. mežaudzes ezeru salās;

2.2. mežaudzes purvu salās – meža platību, kuru no visām pusēm norobežo purva ekosistēma un kura atrodas ne mazāk kā 100 metru attālumā no citas meža platības.

2.3. meža pudurus – meža platību, kas mazāka par hektāru un kas atrodas ne mazāk kā 500 metru attālumā no citas meža platības, kura lielāka par hektāru;

2.4. mežaudzes ūdens teču un ūdenstilpju palienēs – ielejas daļā, kura periodiski applūst un kurā ir palienei raksturīgā veģetācija;

2.5. ģeoloģiskus un ģeomorfoloģiskus veidojumus – gravas (vismaz 15 metru dziļas un 10 metru platas ūdens erozijas veidotas gultnes, kuru nogāzes slīpums ir vismaz 30 grādi), kritenes, noslīdeņus, iežu atsegumus un vietējas un valsts nozīmes dižakmeņus un 10 metrus ap tiem;

2.6. avotus un avoksnājus – vietu, kurā izplūst avots un kurai ir raksturīga veģetācija, un 10 metrus ap to;

2.7. apaugumu mikroieplakās – veģetāciju, kas mežā raksturīga reljefa pazeminājumos ar izteikti palielinātu mitrumu;

2.8. mežmalas – pārejas joslu no meža uz lauksaimniecībā izmantojamo zemi, ūdenstilpi, purvu, lauci vai pārplūstošu klajumu, kuri lielāki par diviem hektāriem;

2.9. bioloģiski vērtīgas mežaudzes saskaņā ar šo noteikumu 19.punktu.

3. Apsaimniekojot šo noteikumu otrajā punktā minētos bioloģiski nozīmīgos meža struktūras elementus un aizsargjoslas ap purviem, ievēro koku ciršanas ierobežojumus, kas noteikti normatīvajos aktos par koku ciršanu mežā.

4. Lai saglabātu ģeoloģiskos un ģeomorfoloģiskos veidojumus, pa tiem aizliegts pārvietoties ar mehāniskiem transportlīdzekļiem un 10 metru platā joslā no augšējās gravu, kriteņu, noslīdeņu un iežu atsegumu malas, kā arī pārvietot un bojāt dižakmeņus.

5. Mežaudzēs aizliegts cirst un izvākt ekoloģiskos kokus, kokus ar putnu ligzdām, kuru diametrs pārsniedz 50 centimetrus, kā arī koku rindu un pamežu ap tiem, dobumainus kokus, kuru dobuma diametrs pārsniedz 10 centimetrus, sausos kokus un citus kokus, kas saglabāti saskaņā ar normatīvajiem aktiem par koku ciršanu mežā.

6. Lai saglabātu mežu ainavisko daudzveidību un barošanās vietas meža dzīvniekiem, laucēs, izņemot medījamo dzīvnieku piebarošanas lauces, ir aizliegta augsnes apstrāde un meža sēšana vai stādīšana.

7. Aizsargjoslās ap purviem ir aizliegts ierīkot jaunus meliorācijas grāvjus, ja vien tas nav nepieciešams purvu vai citu zemes lietojuma veidu (ārpus meža) teritoriju apsaimniekošanai.

8. Meža apsaimniekošanā izmanto paņēmienus, kas neizraisa augsnes eroziju (augsnes virskārtas pārvietošanos ūdens vai vēja iedarbības ietekmē), kura rada cilmieža atsegumus. Šo noteikumu izpratnē par pārkāpumu nav uzskatāma erozija, kas notikusi vienlaidus ne vairāk kā 20 kvadrātmetru platībā, kā arī par eroziju nav uzskatāma augsnes sagatavošana meža atjaunošanai. Sagatavojot augsni meža atjaunošanai un izvedot meža materiālus, ņem vērā teritorijas reljefu un augsnes īpatnības, lai neizraisītu augsnes eroziju.

 9. Veicot jebkuru darbību mežā, izvairās no ūdens noteces traucēšanas grāvjos, strautos un upēs. Ja ūdens notece tiek traucēta, persona, kas veikusi darbību, pēc darbu pabeigšanas to atjauno. Saimnieciskās darbības radīts ūdens noteces traucējums nedrīkst būt ilgāks par diviem mēnešiem gadā, un tas nedrīkst radīt ietekmi uz citiem īpašumiem.

10. Lai netraucētu dzīvniekus vairošanās sezonas laikā:

10.1. no 1.aprīļa līdz 30.jūnijam visos mežos aizliegta līdz 10 gadu vecu priežu un lapu koku un līdz 20 gadu vecu egļu mežaudžu kopšana, izņemot jaunaudzes, kuru vidējais augstums skuju kokiem nepārsniedz 0,7 metrus, bet lapu kokiem – vienu metru;

 10.2. no 1.aprīļa līdz 30.jūnijam šo noteikumu 2.1., 2.2., 2.3., 2.4. un 2.9.apakšpunktā minētajās teritorijās un aizsargjoslās ap purviem neveic koku ciršanu, augsnes sagatavošanu un meža atjaunošanu ar motorizētu tehniku.

10.3. no 15.aprīļa līdz 30.jūnijam aizliegta galvenā cirte pilsētas mežos;

10.4. no 1.aprīļa līdz 30.septembrim aizliegta galvenā cirte Baltijas jūras un Rīgas jūras līča piekrastes ierobežotas saimnieciskās darbības joslā.

11. Līdz Valsts meža dienesta lēmuma pieņemšanai par mikrolieguma izveidošanu vai par īpaši aizsargājama meža iecirkņa statusa atcelšanu vai līdz atkārtotas meža inventarizācijas veikšanai tiek saglabāti šādi Meža valsts reģistrā reģistrēti īpaši aizsargājami meža iecirkņi, kam saskaņā ar citiem normatīvajiem aktiem nav noteikti šo noteikumu 20.1. vai 20.2.apakšpunktā minētie vai stingrāki aprobežojumi:

11.1. meži gravu nogāzēs;

11.2. ūdens vai vēja erozijas apdraudēti meži;

11.3. meži ap ārstniecības iestādēm;

11.4. medņu riestu meži;

11.5. aizsargājami botāniskie liegumi;

11.6. aizsargājami dzērvenāju liegumi;

11.7. aizsargājami zooloģiskie liegumi;

11.8. aizsargājami dabas parki;

11.9. aizsargājami parki;

11.10. parku stādījumi;

11.11. aizsargājami kompleksie liegumi;

11.12. aizsargājami purvu liegumi;

11.13. aizsargājami meža biotopi;

11.14. aizsargājamu augu sugu meža biotopi;

11.15. aizsargājamu sēņu sugu meža biotopi;

11.16. aizsargājamu dzīvnieku sugu meža biotopi;

11.17. saudzes kvartāli;

11.18. etalonaudzes;

11.19. meža augšanas apstākļu tipu etalonaudzes;

11.20. ģeoloģisko un ģeomorfoloģisko liegumu meži;

11.21. citi ģeoloģisko un ģeomorfoloģisko objektu meži;

11.22. audzes ar izciliem kokiem;

11.23. dižkoku audzes;

11.24. īpatnēju koku audzes.

12. Valsts meža dienests pieņem lēmumu par mikrolieguma izveidošanu vai lēmumu par īpaši aizsargājama meža iecirkņa statusa atcelšanu saskaņā ar sertificēta eksperta sugu un biotopu aizsardzības jomā veiktās īpaši aizsargājamu meža iecirkņu izvērtēšanas rezultātiem.

13. Īpaši aizsargājamus meža iecirkņus izvērtē pēc meža īpašnieka, tiesiskā valdītāja vai cita ierosinātāja pieprasījuma par ierosinātāja vai citiem līdzekļiem.

14. Īpaši aizsargājamus meža iecirkņus izvērtē atbilstoši sugai vai biotopam, kura aizsardzībai izveidots īpaši aizsargājams meža iecirknis. Informāciju par sugām un biotopiem, kuru aizsardzībai izveidots īpaši aizsargājams meža iecirknis, izsniedz Valsts meža dienests mēneša laikā pēc rakstiska pieprasījuma saņemšanas.

15. Ja Valsts meža dienesta rīcībā nav informācijas par sugām, kuru aizsardzībai izveidots īpaši aizsargājams meža iecirknis, vai ja minētajā objektā netiek izveidots attiecīgo sugu mikroliegums, izvērtē, vai ir izveidojams mikroliegums īpaši aizsargājamam meža biotopam.

16. Ja pēc īpaši aizsargājamu meža iecirkņu izvērtēšanas mikroliegums šo noteikumu 11.punktā minētajos objektos netiek izveidots, Valsts meža dienests, pamatojoties uz atzinumu, ko sniedzis sertificēts eksperts sugu un biotopu aizsardzības jomā, atceļ īpaši aizsargājama meža iecirkņa statusu. Valsts meža dienests par pieņemto lēmumu paziņo meža īpašniekam vai tiesiskajam valdītājam.

17. Ja pēc īpaši aizsargājamu meža iecirkņu izvērtēšanas šo noteikumu 11.punktā minētie objekti atbilst mikroliegumu izdalīšanas kritērijiem, mikroliegumus nosaka saskaņā ar normatīvajiem aktiem par mikroliegumu izveidošanas kārtību.

18. Veicot atkārtotu meža inventarizāciju, meža īpašnieks var neizvērtēt īpaši aizsargājamā meža iecirkņa atbilstību mikrolieguma statusam. Šādā gadījumā īpaši aizsargājams meža iecirknis Meža valsts reģistrā tiek saglabāts kā bioloģiski vērtīga mežaudze, uz kuru attiecas šo noteikumu 20.1.apakšpunktā minētie aprobežojumi.

19. Bioloģiski vērtīgās mežaudzes statusu var atcelt, ja:

19.1. mežaudzei tiek noteikts mikrolieguma statuss vai šo noteikumu 20.1. vai 20.2. apakšpunktā noteiktie mežsaimnieciskās darbības aprobežojumi saskaņā ar īpaši aizsargājamo dabas teritoriju aizsardzību un izmantošanu regulējošiem normatīvajiem aktiem;

19.2. Valsts meža dienests, pamatojoties uz atzinumu, ko sniedzis sertificēts eksperts meža biotopu aizsardzības jomā un putnu sugu aizsardzības jomā, ir pieņēmis lēmumu par to, ka mežaudze neatbilst mikrolieguma izveidošanas kritērijiem.

20. Līdz Valsts meža dienesta lēmuma pieņemšanai par mikrolieguma izveidošanu vai par īpaši aizsargājama meža iecirkņa statusa atcelšanu šo noteikumu 12.punktā minētajos objektos ir aizliegts:

20.1. veikt mežsaimniecisko darbību, izņemot meža ugunsdrošības pasākumus, koku ciršanu ārkārtas situāciju seku likvidēšanai, šo noteikumu 11.4., 11.5., 11.7., 11.11., 11.14., 11.15., 11.16., 11.17., 11.23. un 11.24.apakšpunktā minētajos objektos;

20.2. veikt galveno cirti un rekonstruktīvo cirti šo noteikumu 11.1., 11.2., 11.3., 11.6., 11.8., 11.9., 11.10., 11.12., 11.13., 11.18., 11.19., 11.20., 11.21. un 11.22.apakšpunktā minētajos objektos;

20.3. lietot minerālmēslus un augu aizsardzības līdzekļus;

20.4. veikt darbības, kuru rezultātā paredzama atmežošana, ja vien tās nav nepieciešamas autoceļu, dzelzceļu, elektrolīniju, sakaru līniju un cauruļvadu būvniecībai vai parku ierīkošanai.

21. Noteikumi stājas spēkā 2013.gada 1.janvārī.

### Ministru prezidents V.Dombrovskis

### Zemkopības ministre L.Straujuma

2012.12.14. 14:13

L.Āboliņa

67027285, Lasma.Abolina@zm.gov.lv